《遇便风》
宋代·陈舜俞

舳舻溯隋堤，积潦涵楚甸。大帆挂长樯，薰飙借良便。

气张中军旗，势疾强弩箭。浪头喷飞雪，波心落流电。

或如春雷振，又若疾雨溅。天空文鹢归，珠媚渊龙战。

久来去意切，幸此行色变。舟子啸引项，挽夫喜盈面。

揭篙无施劳，跃马莫我先。行吁思景附，坐指交勇羡。

日阴未顷刻，道里历宇县。津亭倏渡淮，官堠俄入汴。

盛夏草树齐，远水蘋藻遍。晚景稍可爱，少瞬不再见。

我非欲速者，疾目憎转眩。衣袂聊虚凉，心焉独安宴。

向夕风少休，迟留乐幽眷。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。